Udsigten til en sympatikonflikt fik gårdejer fra Aars til at melde sig ind i arbejdsgiverforening.

75 kroner i timen. Det var startlønnen, når rumænere kom til Danmark for at passe kvæg hos gårdejer Hans Christian Andersen ved Års i Himmerland, men nu har gårdejeren meldt sig ind i arbejdsgiverforening, skriver Fagbladet 3F. Efter et halvt år steg lønnen til de ansatte til 82,50 kroner. Lønsedler viser, at de ansatte i nogle måneder arbejdede omkring 300 timer. En ansat har på en enkelt måned arbejdet 350 timer. Men nu er det slut med løndumping i den jyske stald. Med udsigt til en sympatikonflikt har gårdejeren valgt at melde sig ind i arbejdsgiverforeningen, GLS-A. Dermed bliver han omfattet af overenskomst. - Jeg synes, det er er dejligt, at vi får en fredelig løsning på den her uoverensstemmelse om overenskomstforhold, ved at han melder sig ind, siger Niels Sørensen, faglig sekretær i 3F Midtfjord. Ifølge Niels Sørensen kan de rumænske kvægpassere se frem til en solid lønforhøjelse. - De kommer til at stige omkring 50 kroner i timen, siger han. Gårdejer Hans Christian Andersen ønsker ikke at fortælle om baggrunden for, at han nu vælger at blive omfattet af overenskomst. - Jeg gider ikke kommentere noget til 3F. Det er en forening, som er så useriøs. Og til spørgsmålet, om de ansatte nu får løn efter overenskomst, svarer han: - Jeg har sat nogen til at styre mine lønforhold, men jeg vil slet ikke diskutere det med 3F. De rumænske ansatte hos Hans Christian Andersen er rekrutteret gennem Agrojob Denmark.